
Προς το Προεδρείο της Βουλής των Ελλήνων

ΑΝΑΦΟΡΑ
Προς τον κ. Υπουργό Εθνικής Άμυνας

Θέμα: «ΠΑΡΑΣΤΑΣΗ ΔΙΑΜΑΡΤΥΡΙΑΣ ΕΝΩΣΕΩΝ ΣΤΡΑΤΙΩΤΙΚΩΝ ΠΕΡΙΦΕΡΕΙΑΚΩΝ ΕΝΟΤΗΤΩΝ ΚΡΗΤΗΣ»

Ο Βουλευτής ν. Ηρακλείου ΣΥ.ΡΙΖ.Α - Προοδευτική Συμμαχία Μαμουλάκης Χαράλαμπος (Χάρης) καταθέτει προς τον κ. Υπουργό Εθνικής Άμυνας, ως αναφορά, το από 2 Δεκεμβρίου 2025, Δελτίο Τύπου, των Ενώσεων Στρατιωτικών Κρήτης,  με το οποίο, για τους αναλυτικά σε αυτό αναφερόμενους λόγους, εκφράζεται η έντονη και τεκμηριωμένη αντίθεσή των τελευταίων, στις διατάξεις αναδρομικότητας του προτεινόμενου πολυνομοσχεδίου του Υπουργείου Εθνικής Άμυνας, και δηλώνεται ταυτόχρονα η πρόθεσή τους, να μεταφέρουν προσωπικά την έντονη διαμαρτυρία τους στον Πρωθυπουργό και να απαιτήσουν την άμεση αναθεώρηση των διατάξεων που πλήττουν τα στελέχη και τις οικογένειές τους.
[bookmark: _GoBack][bookmark: _GoBack]
Επισυνάπτεται το σχετικό Δελτίο Τύπου.
Παρακαλούμε για την απάντηση και τις δικές σας ενέργειες.
Αθήνα, 03 Δεκεμβρίου 2025
Ο καταθέτων Βουλευτής
Μαμουλάκης Χάρης












Ηράκλειο, 02 Δεκεμβρίου 2025

      ΔΕΛΤΙΟ ΤΥΠΟΥ
ΠΑΡΑΣΤΑΣΗ ΔΙΑΜΑΡΤΥΡΙΑΣ ΕΝΩΣΕΩΝ ΣΤΡΑΤΙΩΤΙΚΩΝ ΠΕΡΙΦΕΡΕΙΑΚΩΝ ΕΝΟΤΗΤΩΝ ΚΡΗΤΗΣ
Οι Ενώσεις Στρατιωτικών της Κρήτης (Χανιά, Ρέθυμνο, Ηράκλειο, Λασίθι) εκφράζουν την έντονη και τεκμηριωμένη αντίθεσή τους στις διατάξεις αναδρομικότητας του προτεινόμενου πολυνομοσχεδίου του Υπουργείου Εθνικής Άμυνας, οι οποίες:

1. Ανατρέπουν μονομερώς κατοχυρωμένα πλαίσια σταδιοδρομίας των νέων στελεχών υπονομεύοντας την αξιοπιστία των Πανελληνίων Εξετάσεων και ακυρώνοντας τις επαγγελματικές προοπτικές αποφοίτων και των οικογενειών τους. Οι αριστούχοι μαθητές που επέλεξαν συνειδητά τις ΑΣΣΥ βλέπουν τώρα το μονοπάτι καριέρας τους να υποβαθμίζεται, ενώ οι ΕΠΟΠ περιορίζονται σε πρωτοφανή όρια εξέλιξης.
2. Θίγουν τις οικογένειες των στρατιωτικών που στηρίζουν με κόπο και οικονομικές θυσίες τις επιλογές των παιδιών τους. Καταργούνται προβλεπόμενοι βαθμοί, καθηλώνεται η εξέλιξη και αφαιρούνται τα κίνητρα για επαγγελματική πρόοδο.
3. Δημιουργούν άνιση μεταχείριση μεταξύ όμοιων κατηγοριών στελεχών πλήττοντας ΑΣΣΥ, ΑΣΕΙ, ΕΜΘ και ΕΠΟΠ. Οι νέες διατάξεις ακυρώνουν προηγούμενες προβλέψεις για εξέλιξη βαθμολογική και μισθολογική, παραβιάζοντας τις αρχές της ισονομίας, της ασφάλειας δικαίου και της εμπιστοσύνης του πολίτη προς τη Διοίκηση.
4. Υπονομεύουν τη θεσμική πληρότητα και συνοχή του νομοθετήματος, καθώς περισσότερα από 30 άρθρα παραπέμπονται σε μελλοντικές Υπουργικές Αποφάσεις, αφήνοντας κρίσιμα ζητήματα ασαφή και μη πλήρως καθορισμένα.
5. Δεν θεσμοθετούν τη συνυπηρέτηση για τους Μη Μονιμοποιηθέντες ΕΠΟΠ
Το κρίσιμο ζήτημα της συνυπηρέτησης, μια απλή τροποποίηση του Ν. 3883/2010 την οποία ο Υπουργός είχε δεσμευθεί ρητά ότι θα υλοποιήσει, παραμένει χωρίς λύση. Στο παρόν νομοσχέδιο τροποποιήθηκε — και ορθώς — η αντίστοιχηρύθμιση για τους στρατιωτικούς δικαστές (Άρθρο 295). Ωστόσο, η ίδια ακριβώς νομοτεχνική παρέμβαση για τους Μη Μονιμοποιηθέντες ΕΠΟΠ ούτε προβλέφθηκε, ούτε συζητήθηκε, ούτε εξετάστηκε, απορριπτόμενη τελικά χωρίς καμία αιτιολόγηση. Το ίδιο συνέβη και με τη νέα Υπουργική Απόφαση, όπου για ακόμη μία φορά οι Μη Μονιμοποιηθέντες ΕΠΟΠ αποκλείστηκαν από τα ευεργετικά μέτρα, παρότι αντιμετωπίζουν τις ίδιες οικογενειακές και υπηρεσιακές ανάγκες με όλους τους υπόλοιπους συναδέλφους.
Οι Ενώσεις Στρατιωτικών της Κρήτης θα παραστούν, με αντιπροσωπείες, στην Αποκεντρωμένη Διοίκηση Κρήτης στο Ηράκλειο προκειμένου να μεταφέρουν προσωπικά την έντονη διαμαρτυρία τους στον Πρωθυπουργό και να απαιτήσουν την άμεση αναθεώρηση των διατάξεων που πλήττουν τα στελέχη και τις οικογένειές τους.
Καλούμε όλα τα μέλη να συμμετάσχουν ενεργά στη δημόσια διαβούλευση, καταθέτοντας τεκμηριωμένα σχόλια, καθώς η συμμετοχή τους αποτελεί ουσιαστική πράξη υπεράσπισης των δικαιωμάτων και του μέλλοντος των στελεχών των Ενόπλων Δυνάμεων.
                                                        Με εκτίμηση,
                                                  Οι Πρόεδροι

